CELEX: 32014R1201
Language: hu
Date: 2014-11-07 00:00:00
Title: A Tanács 1201/2014/EU rendelete ( 2014. november 7. ) az Európai Unió tisztviselőire és egyéb alkalmazottaira vonatkozó nyugdíjjárulékok mértékének 2011. július 1-jétől , 2012. július 1-jétől és 2013. július 1-jétől történő kiigazításáról

8.11.2014   
            
            
               HU
            
            
               Az Európai Unió Hivatalos Lapja
            
            
               L 325/1
            
         A TANÁCS 1201/2014/EU RENDELETE
   (2014. november 7.)
   az Európai Unió tisztviselőire és egyéb alkalmazottaira vonatkozó nyugdíjjárulékok mértékének 2011. július 1-jétől, 2012. július 1-jétől és 2013. július 1-jétől történő kiigazításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Unió tisztviselőinek személyzeti szabályzatáról és az Európai Unió egyéb alkalmazottaira vonatkozó alkalmazási feltételekről szóló 259/68/EGK, Euratom, ESZAK tanácsi rendeletre (1) és különösen annak 83a. cikkére és XII. mellékletére,
   tekintettel az Európai Bizottság javaslatára,
   mivel:
   
               (1)
            
            
               A legutóbb az 1023/2013/EU, Euratom európai parlamenti és tanácsi rendelettel (2) módosított személyzeti szabályzat XIII. melléklete 19. cikkének célja annak biztosítása, hogy az Unió intézményei megtehessék az ahhoz szükséges intézkedéseket, hogy a díjazás és a nyugdíjak 2011. és 2012. évi kiigazítására, valamint a nyugdíj-járulékok mértékének 2011. évi kiigazítására vonatkozó vitáikat az Európai Unió Bírósága ítéletének megfelelően rendezzék, figyelembe véve a személyzet arra vonatkozó jogos elvárását, hogy a Tanácsnak évente határoznia kell a nyugdíj-járulékok mértékének kiigazításáról.
            
         
               (2)
            
            
               A vitarendezés globális megközelítésének részeként és a Bíróság a C-63/12. sz. Bizottság kontra Tanács ügyben (3) hozott, 2013. november 19-i ítéletének való megfelelés érdekében az Európai Parlament és a Tanács elfogadta az Európai Unió tisztviselői és egyéb alkalmazottai díjazásának és nyugdíjának 2011. július 1-jétől, illetve 2012. július 1-jétől kezdődő hatállyal történő kiigazításáról szóló 422/2014/EU (4) és 423/2014/EU (5) rendeletet. Az említett kiigazítások szükségessé teszik a 2011., 2012. és 2013. évre nézve a nyugdíjjárulékok mértékének visszamenőleges kiigazítását.
            
         
               (3)
            
            
               A személyzeti szabályzat XII. melléklete 13. cikke (3) bekezdésének megfelelően az Eurostat benyújtotta a 2011., 2012. és 2013. évi jelentését a nyugdíjrendszer biztosításmatematikai értékeléseiről, amely naprakésszé tette az említett mellékletben rögzített paramétereket. Az említett értékelésekre tekintettel, továbbá megfelelően figyelembe véve a személyzeti szabályzat XII. melléklete 4. cikkének (6) bekezdését, a nyugdíjrendszer biztosításmatematikai mérlegének biztosítása érdekében szükséges hozzájárulás mértéke 2011. július 1-jétől az alapilletmény 11 %-a, 2012. július 1-jétől az alapilletmény 10 %-a, és 2013. július 1-jétől az alapilletmény 10,9 %-a.
            
         
               (4)
            
            
               Az Európai Unió tisztviselőire és egyéb alkalmazottaira vonatkozó nyugdíjrendszer biztosításmatematikai mérlegének biztosítása érdekében szükséges hozzájárulás mértékét ezért visszamenőlegesen a következők szerint kell kiigazítani: 2011. július 1-jétől az alapilletmény 11 %-a, 2012. július 1-jétől az alapilletmény 10 %-a, és 2013. július 1-jétől az alapilletmény 10,9 %-a,
            
         ELFOGADTA EZT A RENDELETET:
   1. cikk
   A személyzeti szabályzat 83. cikkének (2) bekezdésében rögzített hozzájárulás mértéke:
   
               —
            
            
               2011. július 1-jei hatállyal 11 %,
            
         
               —
            
            
               2012. július 1-jei hatállyal 10 %,
            
         
               —
            
            
               2013. július 1-jei hatállyal 10,9 %.
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. november 7-én.
      
         
            a Tanács részéről
         
         
            az elnök
         
         P. C. PADOAN
      
   
   
      (1)  HL L 56., 1968.3.4., 1. o.
   
   
      (2)  Az Európai Parlament és a Tanács 2013. október 22-i 1023/2013/EU, Euratom rendelete az Európai Unió tisztviselői személyzeti szabályzatának és az Európai Unió egyéb alkalmazottaira vonatkozó alkalmazási feltételeknek a módosításáról (HL L 287., 2013.10.29., 15. o.).
   
      (3)  Az EBHT-ban még nem tették közzé.
   
      (4)  Az Európai Parlament és a Tanács 2014. április 16-i 422/2014/EU rendelete az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2011. július 1-jétől kezdődő hatállyal történő kiigazításáról (HL L 129., 2014.4.30., 5. o.).
   
      (5)  Az Európai Parlament és a Tanács 2014. április 16-i 423/2014/EU rendelete az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2012. július 1-jétől kezdődő hatállyal történő kiigazításáról (HL L 129., 2014.4.30., 12. o.).